‘n Geitjie is ‘n brose soort akkedissie. Ons sien hom dikwels in huise waar hy teen mure sit. In die aand sit hy by ‘n lig en vang muskiete en allerhande klein goggatjies. ‘n Geitjie is ook baie weerloos en daarom is hy skugter en kruip weg sodat jy hom nie maklik kan sien nie. Jy vang hom baie maklik met die hand. Omdat hy egter so skugter is kruip hy ongesiens selfs in paleise weg.
So lees ons ook van ‘n klein dogtertjie, naamloos en tog was sy instrumenteel in ‘n leeraanvoerder se herstel van melaats-heid. Is jy in God se diens? Is jy diensbaar vir God?
In ons Skrifgedeelte gaan dit oor miere, dassies, sprinkane en geitjies. Almal klein diertjies waarvan die mier die kleinste is. Nogtans kan die mens baie by hierdie insekkie van God leer. Dit leer aan ons om ywerig en vlytig en fluks en pligsgetrou, op die regte tyd, hard te werk. Dit gaan nie in die lewe oor hoe groot en slim en sterk en ryk jy is nie, maar oor getroue harde werk.